Atžindai

Atžindai, atžinduliai – žmonės, kurių, kaip seniau tikėjo lietuviai, piktos akys ir kurie geba pakenkti.Atžindai. Religijotyros žodynas. Vilnius: Mintis, 1991, p. 40.

Įsivaizduota, kad tai moterys ir vyrai, kadaise motinos atjunkyti nuo krūties, tačiau po to iš naujo imti žindyti, ypač nusileidus saulei (toks tikėjimas užfiksuotas Klaipėdos krašte). Tikėta, kad šie žmonės yra ugniaplaukiai, retesniais atvejais juodaplaukiai, jų akys esančios juodos, rudos, šnairos, kerinčios ar dar kaip nors išskirtinės. Neretai atžindai nužiūrintys nesąmoningai. Žmonės, augalai, gyvuliai, tariamai jų nužiūrėti, menksta, miršta, karvės nustoja duoti pieną.

Žmonės, idant atžindai nenužiūrėtų, ant tvoros kabindavo kumelės kaukolę bitėms sergėti, gyvulius aprūkydavo, ant kaklo karvėms rišdavo kelnių apjuostį, nuo pašalinių akių slėpdavo jaunus gyvulius. Žmogų arba gyvulį, kurį manė esant nužiūrėtą, aprūkydavo kerėtžolėmis, žarstekliu, vyžomis, apiplaudavo šlapimu ir kt. Manyta, kad nuo nužiūrėjimo sergi išvirkšti rūbai, įbesta adata, ant kairės vaiko rankos užrišta juostelė, špyga kišenėje, česnakas.

XX a. pr. tikėjimas stebuklinga atžindų akių galia tebebuvo sutinkamas visame krašte.Atžindai. Visuotinė lietuvių enciklopedija. Nuoroda tikrinta 2025-01-18.

 Išnašos 

Kategorija:Lietuvių papročiai